Ալիսա (նկար, Մոդիլյանի)

«Ալիսա» (), նկարել է իտալացի նկարիչ Ամեդեո Մոդիլիանին մոտավորապես 1918 թվականին։

Նկարագրություն 
1915 - 1920 թվականների ընթացքում Մոդիլիանին նկարել է ավելի քան 300 դիմանկար։ «Ալիսա»-ն նստած աղջկա դիմանկար է, հագին՝ երկնագույն զգեստ, կրծքին՝ ոսկեգույն խաչ։ Իր մեծ, նշաձև աչքերով աղջիկը ուղիղ նայում է դիտողին։ Մուգ գույնի մազերը, որոնք երիզում են դեմքը, թափվում են զգեստի վրա։ Աղջկա դեմքը նմանեցված է աֆրիկական դիմակի։ Գունային տեսանկյունից կտավը պարզ է, գունային գամման տատանվում է կապույտի երանգներից մինչև թրծակավը՝ ստեղծելով հակադրություն, նկարին կյանք տալով և չխախտելով դասական լռության և ներդաշնակության ընդհանուր տպավորությունը։

Մոդիլիանին նախընտրությունը տվել է երկարավուն, ուղղահայաց ձևերին, որոնք վառ արտահայտվում են նրա աշխատանքներում մինչ Առաջին համաշխարհային պատերազմը և Ալիսայի դիմանկարում։ Աղջկա գլուխը նման է ձվի, իսկ պարանոցը՝ գլանի։ Աղջկա երկարավուն կերպարանքը ավելի է ընդգծվում կտավի ուղղահայաց դիրքով։ Համամասնության ոչ դասական իդեալը Մոդիլիանիի ուրվանկարներում սկիզբ է առել մաներիստ Ֆրանչեսկո Պարմիջանինոյի աշխատանքներից և իտալական Վերածննդի այնպիսի վարպետներից, ինչպիսին Բոտիչելլին է։

Գտնվելու վայր 
1928 թվականին նկարը նվիրվել է Դանիայի Արվեստի պետական թանգարանին, որտեղ էլ գտնվում է մինչ օրս։ Ինվենտարային համարն է KMSr145։

Ծանոթագրություններ

Գրականություն 
 Wayne, Kenneth. Modigliani and the artists of Montparnasse. — New York։ Abrams, 2002. — С. 109. 
 Nørgaard Larsen, Peter. SMK highlights։ Statens Museum for Kunst. — Kbh.։ Statens Museum for Kunst, 2005. — ISBN 87-90096-43-6.

Արտաքին հղումներ 
 «Ալիսա»-ն Արվեստի պետական թանգարանի կայքում 

Կոպենհագենի պետական պատկերասրահի նկարներ
Իտալիայի արվեստ
1918 նկարներ
Ամեդեո Մոդիլիանիի նկարներ
Կանանց դիմապատկերներ